Метадычная распрацоўка «10 пытанняў»
Мэта: фарміраванне ў вучняў (студэнтаў) навыкаў актыўнай узаемаацэнкі
Апісанне: распрацаваная методыка работы з вучнямі старэйшых класаў (студэнтамі) можа выкарыстоўвацца падчас вывучэння любой тэмы, на любым вучэбным прадмеце. Методыка спрыяе фарміраванню навыкаў узаемаацэнкі і работы ў дыядах (парах), стымулюе матывацыю навучання і развівае ўменне задаваць пытанні і даваць грунтоўныя адказы.
Ход работы:
Першы этап. Вучні пісьмова на лістках задаюць 10 пытанняў па тэме занятку. Можна прапанаваць зрабіць гэта дома, каб не губляць час на ўроку. Пытанні павінны быць зразумелымі, дакладна пастаўленымі і прадугледжваць адказ з некалькі слоў, напрыклад, даць паняцце чаго-небудь, адказаць,  дзе і калі нешта адбылося і г.д. Пытанне не павінна быць адказам на ўвесь параграф ці тэму.
Другі этап.  Вучні абменьваюцца ў дыядах сваімі пытаннямі. Кожны вучань знаёміцца з пытаннямі, якія ён атрымаў. На гэтым этапе можна ўнесці свае заўвагі, указаць недакладнасці ці ўдакладніць пытанні партнёра. Калі заўваг няма, то вучні за 15-20 хвілін павінны адказаць на пастаўленыя пытанні. Па жаданні настаўніка яны могуць карыстацца падручнікамі і іншымі дапаможнікамі ці гэта можа быць забаронена.
Трэці этап. На гэтым этапе вучні зноў абменьваюцца сваімі паперкамі і правяраюць адказы партнёра. Іх мэта напісаць свайму партнёру зваротную сувязь, якая складаецца з наступных пунктаў:
1) зварот да партнёра(!);
2) указаць тое, што атрымалася добра, тое, што партнёр здолеў выканаць (++);
3) указаць, што было выканана недасканала, памылкова (-);
4) напісаць свае пажаданні партнеру, указаць, што ён (яна) павінен зрабіць, каб палепшыць свае вынікі ў наступны раз (??).

Чацьвёрты этап. Вучні зноў абменьваюцца паперкамі і знаёмяцца за зваротнай сувяззю. На гэтым этапе ці на наступным занятку можна правесці кантроль ведаў на адзнаку.

Заўвага: Існуе і мадыфікацыя методыкі: можна прапанаваць вучням самастойна адказаць на свае пытанні, а потым абмяняцца паперкамі для зваротнай сувязі ад партнёра.

